༄༅། །རྫོགས་ཆེན་གྱི་ཉམས་མགུར་སེམས་ཀྱི་གནས་ལུགས་རྗེན་པར་སྟོན་པ་འཁྲུལ་མེད་རྡོ་རྗེའི་གླུ་ཞེས་
བྱ་བ་བཞུགས་སོ། །
ཨ་ཧོ་ཡེ། ཁྱབ་བརྡལ་རིག་པ་གུ་ཡངས་བརྗོད་བྲལ་གྱི་རང་བཞིན། །བལྟ་བྱ་ལྟ་བྱེད་
ལས་འདས་ཀ་དག་གི་གཤིས་ལུགས། །ལྷུན་གྲུབ་འཕོ་འགྱུར་ལས་འདས་འཇའ་
ཟེར་གྱི་སྦུབས་ན། །རང་རིག་བླ་མའི་རང་ཞལ་རང་ས་ནས་མཇལ་བྱུང་། །ད་ནི་སྐྱེ་
བ་ལས་འདས་སྐྱེ་མེད་ཀྱི་ཆོས་སྐུ། །ག་ཤེད་ཡོད་སྙམ་མི་འཚལ་ཀ་དག་གི་བཞིན་
རས། །བལྟ་བྱ་ལྟ་བྱེད་མེད་པའི་གཤིས་ཐོག་ལ་ཞོག་དང་། །ལྟ་བ་རྒོད་ཀྱིས་ནམ་
འཕང་བཅད་པ་དང་འདྲ་འོ། །དེ་ལ་ཡོད་དོ་མ་སྙམ་ཡོད་དངོས་ཀྱི་འཛིན་པ། །གལ་
ཏེ་མེད་ཐག་མ་གཅོད་སྐུར་འདེབས་ཀྱི་འཛིན་པ། །གཉིས་དང་གཉིས་མིན་དག་ཀྱང་
རྟག་ཆད་ཀྱི་འབབ་སྟེགས། །ཅིར་ཡང་བདེན་དངོས་མ་འཛིན་རང་བབས་ཀྱི་ལྟ་བ།།
སེང་གེ་གངས་འཕྱོ་འདྲ་སྟེ་མཐའ་འཛིན་གྱི་འཇིགས་བྲལ། །བྱ་རྒོད་མཁའ་ལྡིང་འདྲ་
སྟེ་རྣམ་རྟོག་ལ་མི་ཐོགས། །ལྐུགས་པས་རོ་མྱང་འདྲ་སྟེ་ཤེས་བཞིན་དུ་བརྗོད་བྲལ། །
སྒྱུ་མའི་ཆོ་འཕྲུལ་འདྲ་སྟེ་སྣང་བཞིན་འདི་མི་བདེན། །ད་ནི་སྲིད་མཐར་མི་འཁྲུལ་
འཁྲུལ་བ་ཡང་མི་བདེན། །ཞི་བ་འཐོབ་ཏུ་མི་རེ་གདོད་མ་ནས་རང་ཞི། །
རྫོགས་སངས་རྒྱས་སུ་མི་རེ་སངས་རྒྱས་ཀྱང་དེ་ཉིད། །དེ་ཉིད་རྒྱལ་བ་ཀུན་ཡུམ་
བསམ་བརྗོད་དང་བྲལ་བ། །འདི་ལ་ཡེངས་པར་མ་བྱེད་ཐ་མལ་ལས་མ་འདས། །
འདི་ལ་སྒྲིམ་ཡང་མ་སྒྲིམ་བདེན་འཛིན་གྱི་སྣོན་པ། །འདི་ཞེས་ངོས་ཀྱང་མ་བཟུང་
མཚན་འཛིན་གྱི་ལྕགས་སྒྲོག །ཡེངས་སྒྲིམ་ངོས་བཟུང་བྲལ་བ་རང་བབས་སུ་ཞོག་
དང་། །བསྒོམ་པ་ཉི་ཟླ་འདྲ་སྟེ་གསལ་འགྲིབ་ཀྱི་སྐྱོན་མེད། །རྣམ་རྟོག་སྤྲིན་དེངས་
འདྲ་སྟེ་རང་ཡལ་གྱི་རྗེས་མེད། །དྲན་འཛིན་འཇའ་རིས་འདྲ་སྟེ་ཤར་ཙམ་ནས་རང་
ནུབ། །བསྒོམ་མེད་ནམ་མཁའ་འདྲ་སྟེ་ཅི་ལ་ཡང་མི་ཐོགས། །བསྒོམ་བྱ་ཡུལ་དུ་མ་
འཛིན་ཡུལ་སྣང་ཀུན་རྫུན་ཡིན། །སྒོམ་བྱེད་ཡུལ་ཅན་མ་འཛིན་ཡུལ་ཅན་ཁོ་འཁྲུལ་
བ༑ ༑ཡུལ་ཤེས་ཅང་མེད་མ་འཛིན་རྟེན་འབྲེལ་གྱི་རང་གཤིས། །ཡོད་མེད་མཐའ་
བྲལ་ངང་ལ་བསྒོམ་མེད་དུ་ཞོག་མཛོད། །ཚུལ་འཆོས་བཟང་བཟང་འདྲ་བས་གཞན་
མགོ་ཡང་མ་བསྐོར། །སྨྱོ་སྤྱོད་ངན་ངན་འདྲ་བས་རང་རྒྱུད་ཀྱང་མ་བརླག །བཟང་
ངན་འདྲེས་འདྲེས་འདྲ་བས་བབ་བཅོལ་ཡང་མ་ཡིན། །ཡེངས་མེད་ལྟ་བའི་ངང་ནས་
ཤུགས་འབྱུང་གི་སྤྱོད་པ། །སྐྱི་སེར་རླུང་དང་འདྲ་སྟེ་དལ་བྲེལ་གྱི་ཞེན་མེད། །ཆགས་
མེད་རི་དྭགས་འདྲ་སྟེ་འདི་གནས་ཀྱི་ཆ་མེད། །བྱ་ཆེན་རྒོད་པོ་འདྲ་སྟེ་ཕྱོགས་ལྷུང་གི་
རྟོག་བྲལ། །ཆུ་བོ་དལ་འབབ་འདྲ་སྟེ་གཟའ་གཏད་དང་བྲལ་ལོ། །སྤྱད་བྱ་འདི་སྤྱོད་
མ་སྙམ་སྤྱོད་རྒྱུ་རང་ཇེ་མང་། །སྤྱོད་བྱེད་འདི་ཞེས་མ་འཛིན་ཞེན་ཆགས་ཀྱི་རྩ་བ། །
སྤྱོད་པ་བབ་ཅོལ་མ་ཤོར་ཉོན་མོངས་ཀྱི་མཚོ་རྡོལ། །ལྟ་སྒོམ་ཡེངས་མེད་ངང་ནས་
ཤུགས་འབྱུང་དུ་སྐྱུར་ཐོང་། །དབྱིངས་ལས་ཆོས་སྐུ་མི་གཞན་ངོ་བོ་ནི་ཀ་དག །རིག་
རྩལ་ལོངས་སྐུའི་རང་བཞིན་ལྷུན་གྲུབ་ཀྱི་རང་རིག །གནས་མེད་སྤྲུལ་སྐུ་ཐུགས་རྗེ་
རང་བྱུང་གི་རོལ་བ། །དབྱེར་མེད་ངོ་བོ་ཉིད་སྐུ་རང་རིག་ལ་རྫོགས་པ། །ཐོགས་མེད་
ནམ་མཁའ་འདྲ་སྟེ་སྤྲོས་པ་ཀུན་རང་གྲོལ། །འགག་མེད་ཉི་ཟླ་འདྲ་སྟེ་ལྷུན་གྲུབ་ཀྱི་
ཁྱབ་བརྡལ། །གནས་མེད་འཇའ་ཚོན་འདྲ་སྟེ་བཟོ་བཅོས་དང་བྲལ་བའི། །སྐུ་
གསུམ་རང་ངོ་ཤེས་པ་འབྲས་བུ་ཡི་རྒྱལ་པོ། །འཐོབ་བྱ་འཐོབ་བྱེད་མ་འཛིན་འཐོབ་
མཁན་དང་འཐོབ་བྱ། །རང་ལས་མི་གཞན་རང་བབས་རང་བྱུང་ཚུལ་རྟོགས་ན། །
རང་སར་རང་གྲོལ་རྣལ་འབྱོར་གུ་ཡངས་ཀྱི་བློ་བདེ། །གཏད་མེད་རྒྱ་ཡན་ངང་ནས་
བཙན་ས་ཞིག་ཟིན་ངེས། །དེ་སྐད་ལྟ་སྒོམ་སྤྱོད་འབྲས་ཡིན་ཚུལ་གྱི་གླུ་ཆུང་། །རང་
བབས་ཡིད་ལ་གང་དྲན་ཐོལ་བྱུང་གི་ཚུལ་དུ། །འཁོས་མེད་བྲག་དཀར་སྤྲུལ་སྐུའི་
མིང་ཅན་གྱིས་སྨྲས་སོ། །དགེ་བས་འགྲོ་ཀུན་ཀུན་བཟང་དགོངས་ཀློང་དུ་གྲོལ་་་་
གྲོལ།། །།